**TÁJÉKOZTATÓ**

1. **Általános felvételi szabályok hivatásos állományba vételhez**

A büntetés-végrehajtási szervezet hivatásos állományának szolgálati viszonyát a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény (Hszt.) szabályozza, mely a hivatásos állományba vételhez az alábbi kritériumokat határozza meg:

A Hszt. 33. §-a alapján hivatásos szolgálati viszony azzal az önként jelentkező, cselekvőképes, állandó belföldi lakóhellyel rendelkező magyar állampolgárral létesíthető,

- aki a tizennyolcadik életévét betöltötte, és életkora – az e törvényben meghatározott kivételekkel – a hivatásos szolgálat rá irányadó felső korhatáránál legalább tíz évvel kevesebb, **(18-55 éves korig)**

- aki rendelkezik a tervezett szolgálati beosztás besorolási osztálya szerint meghatározott iskolai végzettséggel (**tiszthelyettesénél legalább érettségi, tisztnél felsőfokú iskolai végzettség**) és szolgálati viszonyra vonatkozó szabályban a szolgálati viszony létesítésének feltételeként meghatározott szakképzettséggel,

- aki a hivatásos szolgálatra és a tervezett szolgálati beosztására **egészségi, pszichikai és fizikai szempontból alkalmas,**

- **akinek életvitele nem kifogásolható**, és aki hozzájárul annak a szolgálati viszony létesítését megelőző, valamint a szolgálati viszony fennállása alatti ellenőrzéséhez,

- aki elfogadja egyes alapvető jogainak e törvény szerinti korlátozását,

- aki tudomásul veszi, hogy szolgálati viszonyának fennállása alatt szolgálata törvényes ellátását tudta és beleegyezése nélkül – a törvényben meghatározott esetekben és módon – a belső bűnmegelőzési és bűnfelderítési feladatokat ellátó szerv a Rendőrségről szóló törvény szerinti megbízhatósági vizsgálattal ellenőrizheti,

- aki tudomásul veszi és elfogadja a hivatásos szolgálattal járó, szolgálati viszonyra vonatkozó szabályokban meghatározott kötelezettségeket és elvárásokat, valamint

- akinél nem állnak fenn a szolgálati viszony létesítését kizáró körülmények.

A szolgálati viszony létesítéséhez szükséges adatokat és tényeket a hivatásos állományba jelentkezőnek kell igazolnia eredeti okirattal vagy annak hiteles másolatával.

A rendvédelmi szervnél szolgálati viszony létesítésekor tiszti besorolási osztályba tartozó szolgálati beosztásba csak az a felsőfokú iskolai végzettséggel rendelkező személy nevezhető ki, aki az általános követelmények teljesülése mellett, államilag elismert nyelvvizsgával is rendelkezik.

A bv. szerv az állományba vételhez szükséges iskolai végzettséget igazoló okirat hitelességét minden esetben ellenőrzi a kiállító oktatási intézmény megkeresésével.

1. **Az alkalmassági vizsgálatok rendje**

1. A Heves Megyei Bv. Intézet által kiadott nyomtatvánnyal *(a korábbi és meglévő betegségeivel kapcsolatos tájékoztatást kérő),* illetve a *fizikai (erőnléti) alkalmassági vizsgálaton való részvételhez szükséges orvosi igazolás formanyomtatvánnyal* a háziorvost kell megkeresni. A háziorvosi terhelhetőségi igazolás birtokában **a bv. szerv elvégzi a fizikai alkalmassági vizsgálatot.**

A fizikai alkalmasság megállapítása céljából 55 éves életkor alatt fizikai (erőnléti) állapotfelmérésen kell részt venni. Az alkalmassági vizsgálatot kérő szerv személyügyi szerve a fizikai alkalmasság elbírálása szempontjából a vizsgálaton résztvevőket életkor alapján négy korcsoportba sorolja a tárgyévben betöltött életkor alapján:

* I. korcsoport: 29 éves korig
* II. korcsoport: a 30-35 éves kor között
* III. korcsoport: a 36-40 éves kor között
* IV. korcsoport: a 41-55 éves kor között

Az alkalmassági vizsgálatot kérő szerv személyügyi szerve a fizikai alkalmassági vizsgálaton résztvevőket – a korcsoportba történő besoroláson túl – a szolgálati beosztásuknak megfelelően alkalmassági kategóriába sorolja az 57/2009. (X. 30.) IRM-ÖM-PTNM együttes rendelet 7. melléklete alapján.

**A fizikai alkalmasság vizsgálatára szolgáló mozgásformák a következők:**

* mellső fekvőtámaszban karhajlítás-nyújtás
* hajlított karú függés
* fekvenyomás
* 4x10 m-es ingafutás
* helyből távolugrás
* hanyattfekvésből felülés
* 2000 m-es síkfutás

**A fizikai alkalmassági vizsgálaton a 2000 m-es síkfutás kötelező elem, másik négy mozgásforma a felsoroltakból választható.**

Amennyiben a felvételiző fizikai alkalmassága megfelelő, a felvételre jelentkezőt a személyügy pszichikai vizsgálatra előjegyzi. Amennyiben a jelentkező nem alkalmas teljesítményt nyújt a fizikai állapotfelmérőn, hat hónap múlva biztosít részére újabb lehetőséget a felvételi eljárás megismétlésére. A feltételekről bővebben az 57/2009.(X.30) IRM-ÖM-PTNM együttes rendelet 9. melléklete alapján tájékozódhat.

**2. Pszichikai alkalmasság**

A pszichikai alkalmasságot személyiségtesztek, intelligenciatesztek, papír alapú és műszeres figyelemvizsgálatok és az exploráció komplex értékelése alapján, valamint – ha a vizsgált személy pszichikai állapota indokolja – kiegészítő vizsgálatok elvégzésével a vizsgálatot végző pszichológus minősíti. **A pszichikai alkalmassági vizsgálatot a Büntetés-végrehajtási Szervezet pszichológia szakmai csoportja végzi.**

A vizsgálatra az intézet által kiállított megkereső kérelemmel *(alkalmassági vizsgálatra rendelő lap)* kell menni.

A pszichikai vizsgálat szempontrendszerét a 57/2009. (X. 30.) IRM-ÖM-PTNM együttes rendelet melléklete tartalmazza.

Amennyiben a pszichológiai vizsgálaton a jelentkező „alkalmatlan” minősítést kap, kérelmére a Büntetés-végrehajtás Országos Parancsnoksága Egészségügyi Főosztálya által működtetett II. fokú Egészségügyi Alkalmasságot Vizsgáló Bizottsághoz nyújthat be.

Az „alkalmas” pszichológiai minősítés 6 hónapig használható fel. Amennyiben a 6 hónap alatt a felvételre nem kerül sor, ismételt alkalmassági vizsgálatot kell kérni. Nincs helye ismételt alkalmassági vizsgálatnak, ha a felvételt kérő az utolsó pszichológiai alkalmassági vizsgálat során egy éven belül „alkalmatlan” minősítést kapott.

**3. Egészségi alkalmasság**

A vizsgálatra az intézet alapellátó orvosához kell menni. A vizsgálatra vinni kell az alábbi dokumentumokat:

* alkalmassági vizsgálatra rendelő lap,
* jelentkező által kitöltött alkalmassági kérdőívet,
* a pszichikai alkalmasságot igazoló nyomtatványt,
* egy évnél nem régebbi tüdőszűrő vizsgálat eredménye,
* egy évnél nem régebbi fogászati szűrővizsgálat eredménye,
* egy hónapnál nem régebbi nőgyógyászati lelet (hölgyeknél),
* egy évnél nem régebbi nőgyógyászati citológiai vizsgálat eredménye (hölgyeknél),
* egy évnél nem régebbi urológiai vizsgálat eredménye (uraknál),
* szemészeti szakorvosi lelet (visus, színlátás, fundus),
* fül-orr-gégészeti és audiológiai szakorvosi lelet,
* teljes körű labor vizsgálat We (vérsüllyedés) teljes vérkép, rutin kémia (májfunctio, ASAT, ALAT, AP, LDH, összbi, dibi, serum glucos, cholesterin, triglicerid), vizelet általános és üledék,
* 12 csatornás EKG lelet, kiértékelés nem szükséges,
* a kérdőíven megjelölt korábbi betegségeire, gyógykezeléseire, jelenlegi egészségi állapotára vonatkozó szakorvosi, laboratóriumi, eszközös vizsgálati lelet(ek), zárójelentés(ek).

**4. Kifogástalan életvitel ellenőrzés**

A vizsgálatot a Nemzeti Védelmi Szolgálat területileg illetékes szerve végzi. A hivatásos állományba jelentkezőről, valamint a hivatásos állomány tagjáról, továbbá a vele közös háztartásban élő hozzátartozóról a bűnügyi nyilvántartó szerv valamennyi bűnügyi nyilvántartásából, továbbá a rendészeti szervek nyilvántartásaiból adatot igényelhet. A jelentkezőnek írásban kell hozzájárulnia személyes adatai és bűnügyi személyes adatai kezeléséhez, továbbá az életvitele kifogástalanságának ellenőrzése érdekében a felvételét megelőzően és a szolgálati viszony tartama alatti ellenőrzéséhez. A kifogástalan életvitel ellenőrzéséhez a felvételizővel közös háztartásban élő házastárs, élettárs, felnőtt korú hozzátartozó írásbeli nyilatkozata is beszerzésre kerül.

**A kifogástalan életvitel ellenőrzéséhez a felvételizőnek ki kell tölteni és a személyügy részére vissza kell juttatni az „Adatlap a hivatásos szolgálati viszonyt létesítő személy kifogástalan életvitele ellenőrzéséhez” c. nyomtatványt.**

A kifogástalan életvitellel kapcsolatos nyilatkozatok és adatlap csatolása hiányában a felvételi kérelem elutasításra kerül. Egyéb okból hiányos vagy hitelesnek nem tekinthető iratok pótlására, kiegészítésre a jelentkezőnek öt munkanap áll rendelkezésére.

A további felvételi eljárás a Nemzeti Védelmi Szolgálat kifogástalan életvitelről szóló határozata alapján folytatódhat. A kifogásolható életvitel alapján meghozott határozat ellen nincs helye panasznak, fellebbezésnek, jogorvoslatnak.

**Az életvitel nem kifogástalan, ha**

- a jelentkező esetében fennállnak a Hszt. 41. § (1) bekezdésében meghatározott kizáró körülmények,

- a hivatásos állomány tagjával szemben bűncselekmény elkövetése miatt a bíróság jogerősen szabadságvesztés vagy közérdekű munka büntetést szabott ki, továbbá, ha büntetőeljárás során jogerős határozattal kényszergyógykezelését rendelte el, vagy

- a jelentkező vagy a hivatásos állomány tagja nem felel meg – különös tekintettel a szolgálaton kívüli magatartására, családi és lakókörnyezeti kapcsolataira, anyagi, jövedelmi viszonyaira, valamint a bűncselekményt elkövető vagy azzal gyanúsítható személyekkel fenntartott kapcsolatára – a szolgálat törvényes, befolyástól mentes ellátásának.

1. **A felvétel iránti kérelemmel kapcsolatos követelmények**

A hivatásos állományba kinevezést a hivatásos szolgálatra jelentkező kérelme alapján indult felvételi eljárás előzi meg. A kérelemnek tartalmaznia kell a jelentkező nevét (születési nevét), születési helyét és idejét, anyja nevét, lakcímét, a kérelmezett szolgálati helyet, beosztást, továbbá a hivatásos szolgálati viszony létesítése feltételeinek teljesítéséről, valamint a hivatásos szolgálattal járó kötelezettségek vállalásáról szóló nyilatkozatot. A kérelmet a kinevezésre jogosult vezetőhöz kell címezni, és ahhoz az állományilletékes parancsnokhoz kell benyújtani, akinek az irányítása alá tartozó szervezeti egységnél a kérelmező részére szolgálati beosztás biztosítható vagy a beosztásba kinevezését tervezik.

**A kérelemhez csatolni kell a hivatásos szolgálatra jelentkező**

* fényképes önéletrajzát,
* motivációs levelét,
* iskolai végzettségét, szakképzettségét igazoló okiratainak, valamint nyelvvizsga-bizonyítványainak másolatát,
* személyazonosságát és lakcímét igazoló okmány másolatát,
* korábbi szolgálati és egyéb foglalkoztatási jogviszonyairól szóló igazolásokat,
* utolsó jövedelemigazolást,
* igazolást, hogy az előző munkahelyén nincs tartozása,
* TB- kiskönyvét,
* magánnyugdíj-pénztár tagsági okiratát,
* folyószámla igazolást,
* igazolványképet,
* katonai igazolást,
* kitöltött kérdőívet a személyi adatokról.

**4. Szakmai képesítési követelmények a sikeres felvételt követően**

* büntetés-végrehajtási felügyelő szakképzettség *(tiszthelyettesi beosztás),*
* rendészeti szervező szakképzettség (bv. szakirány) *(tiszti beosztás)*

A 27 hetes (tiszthelyettes képzés), illetve a 23 hetes (tiszti képzés), bentlakásos (hétfőtől-péntekig) formában, budapesti képzési helyszínen valósul meg. A képzés során térítésmentes szállást és kedvezményes étkezést biztosítunk. A képzési helyre történő utazást (heti 1 oda, és 1 visszaút) szervezett formában, térítésmentesen vagy megtérített tömegközlekedéssel (MÁV, VOLÁN) biztosítjuk.

**A szakmai képesítés megszerzése időtartama alatt a személyi állomány tagja a teljes illetményre (tiszthelyettesek esetében minimum bruttó 228.000,- Ft;), valamint teljes Cafetéria juttatásra (évi bruttó 200.000,- Ft) jogosult!**

A szakmai képesítési követelmények teljesítését követően a hivatásos állomány tagjának, a hevesi bv. intézet megnyitásáig más bv. intézetben kell gyakorlati tapasztalatot szereznie, ahova átrendelésre kerül.

**Elérhetőségek:**

**Büntetés-végrehajtás Országos Parancsnoksága**

**Humán Szolgálat**

1054 Budapest, Steindl Imre utca 8.

Tel: 06-1/301-8150, e-mail: [toborzas@bv.gov.hu](mailto:toborzas@bv.gov.hu)

**Heves Megyei Büntetés-végrehajtási Intézet**

**Toborzó Iroda**

3360 Heves, Zrínyi u. 2/A.

Tel.: 36/886-213, e-mail: hevestoborzas@bv.gov.hu

**Nyitva tartás:**

Hétfő: 07.30-16.00

Kedd: 07.30-16.00

Szerda: 07.30-16.00

Csütörtök: 07.30-18.00

Péntek: 07.30-13.30

Intézetparancsnok sk.